En gruppe flygtninge tog fra Aalestrup til Aalborg Storcenter, hvor en lang række butikker stod klar med gavekort.

En lang række butikker i Aalborg Storcenter gjorde tirsdag en indkøbstur til storcentret til en rigtig god oplevelse for en gruppe ukrainere, der er flygtet til Danmark. 18 ukrainske kvinder og 18 ukrainske børn fik udleveret en række gavekort til forskellige butikker, som for eksempel tøjbutikker, skobutikker, sportsbutikker og madsteder i storcentret, så de kunne shoppe løs. Gruppen af ukrainere er for tiden indkvarteret i Aalestrup, hvor de ankom i sidste uge, efter en nordjysk bus med nødhjælp tog de flygtende kvinder og børn med retur til Danmark. Lysten til at hjælpe greb om sig Niels Adolfsen, der er centermanager i Aalborg Storcenter, forklarer, at centret i første omgang fik en henvendelse om, at de ukrainske kvinder og børn manglede nyt undertøj. Men lysten til at hjælpe greb om sig, så en lang række forskellige butikker tilbød, at de gerne ville være med til at donere gavekort til ukrainerne. - Det er helt vildt at være med til. Og vi skal bare hjælpe, når vi har muligheden for at give dem noget, der minder om en helt almindelig dag, siger Niels Adolfsen, som har haft travlt med at arrangere shoppingturen. Tanker til familien derhjemme En af de ukrainere, der tirsdag var i Aalborg Storcenter, var 14-årige Ira Vdovych, og hun er glad for at være kommet til Danmark. - Det er et skønt sted med mange flotte og betagende udsigter, siger Ira Vdovych. Hun føler sig tryg med sin mor her i Danmark, men tankerne går til hendes far og bedsteforældre hjemme i Ukraine. - Jeg er nervøs og bekymret for dem, siger Ira Vdovych.